Title: ประกาศการประปานครหลวง เรื่อง  มาตรการสนับสนุนการยกเลิกใช้น้ำบาดาล ครั้งที่ 4

ประกาศการประปานครหลวง

ประกาศการประปานครหลวง
เรื่อง
มาตรการสนับสนุนการยกเลิกใช้น้ำบาดาล
ครั้งที่ ๔[๑]

เพื่อเป็นการสนองนโยบายรัฐบาลในเรื่อง
การแก้ไขปัญหาแผ่นดินทรุดอันเกิดจากสาเหตุการสูบใช้น้ำบาดาลทั้งภาครัฐและเอกชนในพื้นที่กรุงเทพมหานครและปริมณฑล
ตามที่คณะรัฐมนตรีได้มีมติเห็นชอบมาตรการป้องกันและแก้ไขวิกฤตการณ์น้ำบาดาล

การประปานครหลวงจึงได้กำหนดมาตรการและแนวทางเพื่อสนับสนุนและส่งเสริมให้ผู้ประกอบการอุตสาหกรรมที่ใช้น้ำบาดาลและประสงค์จะใช้น้ำประปาแทนน้ำบาดาล
สำหรับผู้ที่มายื่นขอใช้น้ำประปาภายในวันที่ ๓๐ เมษายน ๒๕๔๘ จะได้รับส่วนลดข้อใดข้อหนึ่งดังนี้

๑.  อัตราค่าน้ำประปา
ปรับลดอัตราค่าน้ำประปาเหลือลูกบาศก์เมตรละ ๑๓ บาท
เพียงอัตราเดียวทุกลูกบาศก์เมตร เป็นระยะเวลา ๒๔ เดือน
นับจากวันที่ได้ยกเลิกการใช้น้ำบาดาล และต้องมีปริมาณการใช้น้ำต่อเดือนไม่น้อยกว่า
๒ เท่า ของปริมาณการใช้น้ำขั้นต่ำของขนาดมาตรวัดน้ำ ตามประกาศการประปานครหลวง
เรื่อง กำหนดปริมาณการใช้น้ำขั้นต่ำ เพื่อลดการใช้น้ำบาดาล

๒.  ค่าใช้จ่ายในการติดตั้งประปาใหม่หรือเพิ่มขนาดมาตรวัดน้ำ
ผู้ประกอบการยื่นคำร้องขอติดตั้งประปาใหม่หรือขอเพิ่มขนาดมาตรวัดน้ำ
โดยขอใช้ขนาดมาตรวัดน้ำตั้งแต่ ๒ นิ้วขึ้นไป และเลือกส่วนลดตามข้อนี้
จะสามารถเลือกขอส่วนลดค่าใช้จ่ายได้เพียงกรณีใดกรณีหนึ่งดังนี้
๒.๑ กรณีมีท่อเมนวางผ่าน
จะลดค่าใช้จ่ายเหมาจ่ายในการติดตั้งประปาใหม่ (Flat rate) ๕๐%
๒.๒ กรณีไม่มีท่อเมนวางผ่าน
จะลดค่าใช้จ่ายในการก่อสร้างวางท่อจ่ายน้ำ ๕๐%
๒.๓ กรณีที่เป็นผู้ใช้น้ำอยู่แล้ว
แต่จำเป็นต้องเพิ่มขนาดมาตรวัดน้ำ จะลดค่าใช้จ่ายในการเพิ่มขนาดมาตรวัดน้ำ ๕๐%

จึงประกาศให้ทราบทั่วกัน

ประกาศ ณ วันที่ ๑๕
พฤศจิกายน พ.ศ. ๒๕๔๗
พิพิธ  พรหมสิทธิ์
ผู้ว่าการการประปานครหลวง

สรัลพร/พิมพ์
๙ มกราคม ๒๕๕๑

หทัยภัทร/ตรวจ
๒๙ มกราคม ๒๕๕๑

สุเมธ/ปรับปรุง
๑๘ สิงหาคม ๒๕๕๘

[๑] ราชกิจจานุเบกษา
เล่ม ๑๒๑/ตอนที่ ๑๑๒ ง/หน้า ๙๓/๒๓ ธันวาคม ๒๕๔๗